RESOLUCIÓN do 11 de maio de 1995 pola que se convocan once cursos de protección civil de segundo nivel sobre salvamento e socorrismo acuático, dirixidos ós membros das agrupacións de voluntarios de protección civil da Comunidade Autónoma de Galicia, que previamente superasen o curso básico e teñan dominio dos tres estilos de natación seguintes: crawl, braza e costas.
ACADEMIA GALEGA DE SEGURIDADE — III. OUTRAS DISPOSICIÓNS — 02/06/1995

Dentro do programa de actividades que a Academia Galega de Seguridade en colaboración coa Secretaría Xeral para a Protección Civil ten previsto realizar no ano 1995, conforme as funcións que ten encomendadas pola Orde do 22 de abril de 1994, pola que se regula a formación do persoal voluntario de protección civil, anúnciase a celebración de once cursos de protección civil de segundo nivel sobre salvamento e socorrismo acuático, que deberán desenvolverse conforme as seguintes bases:
Obxectivos.
Dota-lo persoal voluntario de protección civil que asiste ós cursos dunha formación teórico-práctica que lle permita realizar satisfactoriamente as tarefas que teñen encomendadas.
Destinatarios.
Os cursos van dirixidos ós membros das agrupacións de voluntarios de protección civil da Comunidade Autónoma de Galicia, que previamente superaran o curso básico e teñan dominio dos tres estilos de natación seguintes: crawl, braza e costas.
Inscrición.
A inscrición dos participantes será totalmente gratuíta.
Solicitudes.
1. As persoas que desexen participar nestes cursos deberán presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 20 de xuño de 1995.
3. As instancias serán enviadas polo presidente da agrupación correspondente á sede da Academia Galega de Seguridade: rúa de Madrid, s/n, polígono das Fontiñas, 15703 Santiago de Compostela, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido.
O contido dos cursos de segundo nivel sobre salvamento e socorrismo acuático dividese en tres partes:
a) Conceptos xerais.
b) Salvamento acuático.
c) Primeiros auxilios.
Duración e datas.
Os cursos celebraranse no segundo semestre do ano 1995 e terán unha duración de 40 horas lectivas.
As datas deles serán en función das solicitudes feitas para cada curso.
Relación de admitidos.
A relación de admitidos publicarase o día 29 de xuño de 1995 no taboleiro de anuncios da Academia Galega de Seguridade e no da Secretaría Xeral para Protección Civil, ou ben poden confirma-la súa asistencia chamando ós teléfonos (981) 56 34 00 ou ben (981) 54 60 00.
Lugar.
Determinarase en función das solicitudes recibidas.
Certificado de aproveitamento.
Ó remate dos cursos entregaráselle un certificado de asistencia e aproveitamento a aquelas persoas que acrediten a súa asistencia continuada a eles, e superen as correspondentes probas de coñecementos.
Modificacións.
A Academia Galega de Seguridade poderá modifica-lo desenvolvemento dos cursos para adaptalos ás necesidades da Administración e ás continxencias que poidan xurdir.
Santiago de Compostela, 11 de maio de 1995.
Juan José Fariñas-Ferro Rodríguez
Director xeral da Academia Galega de Seguridade